कमेडी शैलीको चलचित्र ‘कबड्डी ४’
सन् २०१४ मा प्रदर्शनमा आएको चलचित्र ‘कबड्डी’ को अन्तिम सिक्वेल हो ‘कबड्डी ४’ । कबड्डी १, २ र ३ मा काजी (नायक दयाहाङ राई)ले नायिकालाई पाउन गरेको सङ्घर्षको कथालाई उजागर गरिएको थियो भने यसको अन्तिम सिक्वेल अर्थात् ‘कबड्डी ४ द फाइन म्याच’ को कथा भने केही फरक छ ।
सुकृत नेपाल काठमाडौँ, जेठ १६ गते । सन् २०१४ मा प्रदर्शनमा आएको चलचित्र ‘कबड्डी’ को अन्तिम सिक्वेल हो ‘कबड्डी ४’ । कबड्डी १, २ र ३ मा काजी (नायक दयाहाङ राई)ले नायिकालाई पाउन गरेको सङ्घर्षको कथालाई उजागर गरिएको थियो भने यसको अन्तिम सिक्वेल अर्थात् ‘कबड्डी ४ द फाइन म्याच’ को कथा भने केही फरक छ ।   चलचित्रमा काजीका दुई साथी बिके (विजय बराल) छन्त्याल (बुद्धि तामाङ) र काजीका परिवार उनको विवाहका लागि लागि परेका हुन्छन् तर पनि सफल हुन सक्दैन । अन्ततः काजी अब कहिले विवाह नगर्ने सोच बनाएर बौद्ध धर्म अपनाएर गुम्बातिर बस्न जान्छन् ।  काजीका परिवार भने उनको विवाह गर्न अनेकन तिकडम अपनाइरहेका हुन्छन् । काजीको आमा कहिले काजीका साथीहरूलाई पैसाको लोभ देखाउने गर्छिन् भने कहिले झाँक्री (उपेन्द्र सुब्बा)लाई बोलाएर काजीको बिहेको जोखाना हेर्न लगाउँछिन् ।यता मास्टरनीको भूमिकामा देखिएकी शान्ति (मिरुना मगर)को काजीप्रति आकर्षित हुनु पनि चलचित्रको टर्निङ प्वाइन्ट हो । चलचित्रमा शान्ति र काजीको बीचमा भिलेनको रूपमा देखा पर्छन् बमकाजी (सौगात मल्ल) । बमकाजी मास्टर डिग्री सकाएर केही समय गाउँमा नै बिताउने सोचले फर्कन्छन् तर उनको मन तब बदलन्छ जब उनको भेट शान्तिसँग हुन्छ र यसपछि सुरु हुन्छ काजी, शान्ति र बमकाजीबीचको ‘कबड्डी’ । शान्तिको काजीमाथिको एकतर्फी माया र बमकाजीको शान्तिमाथिको एकोहोरो प्रेम नै चलचित्रको मुख्य कथा हो । शान्तिलाई पाउनका निम्ति बमकाजीले अनेकन जुक्ति अपनाउँछन् तर कसै गर्दा पनि शान्ति र बमकाजीबीच प्रेम बस्न सक्दैन । अन्ततः बमकाजी शान्तिलाई अपहरणसम्म गर्न पछि हट्दैनन् ।  चलचित्रको अन्तिम सिक्वेलले काजीको बिहेको टुङ्गो लगाउँछ या लगाउँदैन भन्ने कुराको उठान गरेको छ । बमकाजीले शान्तिलाई अपहरण गरेपछि चलचित्रमा कस्तो ट्विस्ट आउँछ भन्ने दर्शकका लागि उत्सुकताको विषय बन्न सक्छ । निर्देशक रामबाबु गुरुङ यस पटक पनि चलचित्रबाट बाजी मार्न सफल भएका छन् । उनले एउटा पृथक् स्वाद बोकेको चलचित्र दर्शकसामु पस्किएर नेपाली चलचित्रको भाग्य फेरि ब्युँताउने काम गरेका छन् । चलचित्र पहिलेको तीनवटा सिक्वेलसँग मिल्दोजुल्दो भए पनि चलचित्रमा आउने ट्विस्टले यसलाई माथि उठाउने काम गर्छ । चलचित्रमा दयाहाङ राई, सौगात मल्ल, बुद्धिमान तामाङ, विजय बराल, प्रकाश घिमिरे, कमलमणि नेपाललगायत अन्य कलाकार पुरानै दोहोरिएका भए पनि नायिका मिरुना मगर र भट्टी साहुनीको भूमिकामा देखिएकी पम्फा (गौमाया गुरुङ) भने नयाँ अनुहारका हुन् । निर्देशक गुरुङले यस पटक अन्य कलाकारलाई भन्दा विजय बराललाई दिएको भूमिकाले उनी अलि बढी प्राथमिकतामा परेका हुन् कि जस्तो पनि लाग्छ । उनको जीवनमा आएको ट्विस्टले पनि कथामा रोचकता थपेको छ । दयाहाङ राईको अभिनयमा नयाँपन नझल्किए पनि उनको लुक्स र प्रस्तुतिले दर्शकको ध्यान तान्छ । सौगात मल्लले आफ्नो अभिनयको शैली परिवर्तन गर्न खोजेका हुन् कि जस्तो लाग्छ । अन्य चलचित्रभन्दा यसमा उनको भूमिका केही फरक देखिन्छ । बुद्धि तामाङको अभिनयलाई ठीकठाक भन्नुपर्छ । नयाँ कलाकारको रूपमा चलचित्रमा प्रवेश गरेकी नायिका मिरुना मगर र गौमाया गुरुङको अभिनय मध्यम लाग्छ । एस डी योगी, कालीप्रसाद बास्कोटा र अनुपम शर्माको सङ्गीत चलचित्रमा समावेश छ । चलचित्रको संवाद बेजोड लाग्छ, हास्य रसको भरपुर प्रयोग देखिन्छ । संवादले नै चलचित्रलाई माथि उठाउने काम गरेको छ । कमेडी शैलीको चलचित्र ‘कबड्डी ४ द फाइन म्याच’ ले दर्शकलाई दुई घण्टा सिनेमा घरमा बाँधिराख्न बाध्य बनाउँछ । समग्रमा भन्नुपर्दा चलचित्रको कथा अब्बल छ र कलाकारहरूको अभिनय यसको सुन्दर पक्ष हुन् । 